இத்தகைய குறைபாடுகள் மற்றும் பலவீனங்களுக்கிடையேயும், நிலப்பிரபுத்துவ அரசு, ஐரோப்பிய அரசியலுக்கு பலவகையில் பங்களித்துள்ளது. மேற்கத்திய ஐரோப்பாவில், அரசியல் ஒற்றுமையையும், வாழ்வியல் முறைகளையும் தோற்றுவித்த உரோமானிய அரசு, நாகரீக முறை பழங்குடியினரால் வீழ்த்தப்பட்டு, சிதைக்கப்பட்டாலும் தனிமனித விசுவாசத்தினாலும், நிலத்தை சார்ந்த பற்றின் பேரால் ஏற்படுத்தப்பட்ட நிலப்பிரபுத்துவ அரசு, சமூக கட்டமைப்பு சிதறா வண்ணம், குழப்பங்கள் ஏற்படா வண்ணம் ஒரு ஒழுங்கை தோற்றுவித்தது. இரண்டாவதாக, பெரிய நிலச்சுவான்தாரர்கள் சுயமாக, தனிமனித சுதந்திரத்தை விரும்பியவண்ணம், தன்னாட்சி பெற்றிருந்தனர். அவர்களுடைய சுதந்திரம் முழுமை பெற்றிருந்தது. இதனை ‘மையர்ஸ்’ என்கிற அறிஞர், ‘‘நிலப்பிரபுத்துவ அரசு இடைக்காலத்தின் பிந்தைய பகுதியில், சுதந்திரத்தின் மாட்சிமையை கட்டி காத்தது’’ என்று குறிப்பிடுகிறார்.